1Nae bulaanu, hu ludaalo lutaangira mu juma, Maria Magadaleena yeecha yawuuna hu ng'ani, nibwali nibusisiiri mu siirima, mani yeecha yabona ati, ekina lyaahwo lyali nilitusiibwe hu ng'ani. 2Mani yeecha yeruha embiro, mani yaacha eyiri Simooni Peetero alala nende omweeki wundi, oyo yi Yesu yadahaanga muno, mani yababoolera ati, “Batusire Omwaami mu ng'ani, mani efwe hukoterwe yibamuteere.” 3Mani Peetero yeecha yaasingira yaatula nende omweeki wundi wula, mani beemao bachaaka ohuwiiruha nibachiira ena ng'ani. 4Bombi beecha bachaaka ohwiiruha embiro, nae omweeki wundi wula yeecha yaahira Peetero embiro, mani yeecha yamutangirira ohwoola hu ng'ani; 5mani niyaguunama ohutingaala mukati, yeecha yaabona engubo ch'elaasi chira nichikwiira awo busa, nae haba siyengira mukati daawe. 6Mani Simooni Peetero niyeecha, yamuloonda, mani yaacha yengira mu ng'ani; yesi yeecha yaabona engubo ch'elaasi chira nichikwiire awo busa, 7nae esitaambaya syali siteerwe hu mutwe kwae, sikwali nikuli alala nende engubo ch'elaasi chira daawe, nae syali nisyefumbire nisyekabuule syong'ene mu sifwo syaasyo. 8Mani bulaanu omweeki wundi wula, owali natangiire ohwoola hu ng'ani, yesi yeecha yengiramo, mani yesi yaabona atyo, mani yeecha yafukiirira; 9olwohuba bali bataamanya ebyandiiko byolerefu daawe, ebiboola biti, yali achia ohusyuuha ohutula mu bafu. 10Mani bulaanu, abeeki beecha bekobolerayo mu mako kaabwe. 11Nae Maria yadoong'a busa niyeemere naliriraanga erwaanyi w'eng'ani, mani koti luyali nasichiirira nende ohulira, yeecha yaguunama ohutingaala mukati w'eng'ani; 12mani yeecha yabona bamalaika babiri nibafwaalire echa rachaari, nibehaale musifwo si mubiri kwa Yesu kwali kwaliiswe. Mulala naali enamutwe, nae owundi naali enamakulu. 13Bamalayika abo beecha bamuboolera bati, “Muhasiiwe, lwasiina oli ohuliraanga?” Nae yeecha yababoolera ati, “Olwohuba beechere baatusa muno Omwaami wange, mani ese haba siimanyire yibamwaliise daawe.” 14Niyalomaloma busa atyo, yeecha mani yakaluuhana enyuma mani yaabona Yesu niyeemere, nae haba siyamanya ati yali naali Yesu daawe. 15Yesu yeecha yamuboolera ati, “Muhasiiwe, lwasiina oli ohuliraanga? Ni naanu yooli ohukoonya?” Nae niyali namubaasirisa ohuba omulimi busa, yeecha yamuboolera ati, “Omuhulundu, nikali mbwe niiwe omutusire muno, mboolere busa yomuteere, mani njie mutuseyo.” 16Nae Yesu yamuboolera busa ati, “Ewe Maria.” Bulaanu yeecha yakaluuhana, mani yamuboolera mu Luyibbulaniya ati, “Rab-boni” (esyeekesa siti Omweekesa). 17Yesu yeecha yamuboolera ati, “Otandiiraho, sisiiri ohuniina eyiri Laata; nae cha busa eyiri ba mwaanaama mani obaboolera oti, ese ndi ohuniina ohuchia eyiri Laata handi Seeng'we, eyiri Nasae wange, handi Nasae w'eng'we.” 18Maria Magadaleena yeecha yaasingira yaacha mani yaboolera abeeki ati, “Ese mbweeneho Omwaami”; handi yeecha yababoolera ati, niye amuboleere ebiindu bino. 19Mani engoloobe y'oludaalo olwo, oludaalo lutaangira mu juma, enjiki nichikaalweo yi beeki bali, nibatiire Abayudaaya, Yesu yeecha mani yeema akati waabwe, mani yamala yaboola ati, “Emireembe chibe nang'we.” 20Niyamala ohuboola atyo, yeecha yabeekesa amahono kae alala nende mu mbafu wae. Bulaanu abeeki bae beecha basangaala muno ohubona Omwaami. 21Handi Yesu yeecha yababoolera ati, “Emireembe chibe nang'we. Koti busa lu Laata yanduma, nasilala endyo syesi mbatuma.” 22Niyamala ohuboola atyo, yeecha yabayeereraho, mani yababoolera ati, “Nyoole Omwooyo Mwolerefu. 23Nimunaleheraangamo ebibi by'omuundu yeesi, baba bacha ohuleherwaangamo; nimunahayaanga ohuleheramo ebibi by'omuundu yeesi, haba sibaba bacha ohuleherwaangamo.” 24Nae bulaanu Tomasi, mulala hu ehumi-na-babiri, owali alaangwa Ehwaana, haba siyali ali nabo Yesu niyeecha atyo. 25Mani abeeki beecha bamuboolera busa bati, “Efwe hubweene Omwaami.” Nae yeecha yababoolera ati, “Ese nitabonaho busa amahono kae, ndaabonaho ebinyubu by'emisumaari, mani ndamala ndaata olwaala lwaange luno mu mbala ch'emisumaari omwo, handi ndaamala ndaata omuhono kwaange mu mbafu wae omwo, haba siinjia ohufukiirira daawe.” 26Lunyuma lw'endaalo chitaanu-na-chine, handi abeeki bae bali mu nyumba, mani Tomasi yesi yali ali nabo alala. Enjiki handi chali nichikaalwe, nae Yesu handi yeecha mani yeema akati waabwe, mani yaboola ati, “Emireembe chibe nang'we.” 27Niyamala atyo, yeecha bulaanu yaboolera Tomasi ati, “Bukula ote olwaala lwao ano, mani oboneho amahono kange kano; handi omale okolole omuhono kwao, mani omale okugeeng'e mu mbafu wange muno; otabechaanga omuundu obulamo efukiirira daawe, nae bechaanga ofukiirira.” 28Tomasi yeecha yakobolamo ati, “Ee, Omwaami wange, handi Nasae wange mweene!” 29Mani Yesu yeecha yamuboolera ati, “Ewe ofukiirira busa olwohuba mbwe wumbweneho? Bali nende ehabi abo abasisiiri ohubonaho, nae bafukiirira busa?” 30Bulaanu, Yesu yahola obulolero bundi bungi muno mu moni w'abeeki, obutaandiikwa mu sitabo sino; 31nae bino byandiikwa hu munyale ohufukiirira muti Yesu niye Kristo, Omwaana wa Nasae, handi nimufukiirira, mucha ohunyoola obulamu mu liita lyae.
Copyright
Learn More
lug_Latn zho_Hant eng_Latn